  Туспуктэм: vk.com (УДМУРТ КЕНЕШ official) Наталия Сильвестрова 25-тӥ толсуре Ижкарын «Удмурт Кенеш» огазеяськонлэн Пичи кенешаз удмуртлыкез азинтонын мыло-кыдо ужась адямиосты пусйизы. Туэ огазеяськонлэн Данъян книгаяз ньыль ним ватсаськиз. Ужрадэ ивортодэтъя «Удмуртия» агентстволэн корреспондентэз вуылӥз. «Удмурт Кенешлэн» данъян книгаяз Вавож ёросысь Выль Бия шоръёзо школаысь ватсаса тодон-валан сётонъя дышетӥсез, ёрос кенешлэсь ёзчизэ Нина Ефремоваез пыртӥзы. Таиз арысен со школа музейын шаертодонъя кружок нуэ. «Туж трос милям люкаськемын ини пӧртэм-пӧртэм вашкала арбериос, озьы ик историез школалэн, гуртлэн историез. Трос альбомъёсмы вань. Трос люкамын сыӵе материал, сое ваньзэ кулэ радъяны. Со бордын али ужан тыршисько » Нина Ефремова, Вавож ёросысь Выль Бия школаысь дышетӥсь Со сяна, Нина Ефремова трос гожъяське. Ёросын сое «Вавож Ашальчи Оки» шуо. Солэн кылбуръёсызъя кырӟанъёс кылдыто. 2022-тӥ арын «Элькуновиде» вожвылъяськонын Вавож ёросысь «Валан» ансамбль ӵапак Нина Ефремовалэн кылъёсызъя гожтэм кырӟанэн нырысетӥ инты басьтӥз. Озьы ик «Удмурт Кенешлэн» данъян книгаяз Шаркан ёросысь Быгы гуртысь Удмурт лулчеберетъя йӧскалык центрлэн кивалтӥсез Жанна Ермолаева, мерлыко ужысь ветеран, 2000-2013 аръёсы огазеяськонлэн Вотка ёросысь ёзэтлэн тӧроез Екатерина Лушникова, Глазкарысь В. Г. Короленко нимо инженерно-педагогической университетысь доцент, кылосбур тодосъя кандидат Ольга Никифорова пыртэмын. Фото: vk.com (УДМУРТ КЕНЕШ official) Тодэ вайытом, пумиськонын Трокай Борисов нимо йоскаылк премилэсь лауреатсэ сӥлы каризы. Ватсалом, Пичи кенешын лулчеберет удыслы ужасьёс дасянъя югдур сярысь вераськизы. Тегъёс: УдмуртКенеш ПичиКенеш удмуртлык данъетъёс Ижкар Удмуртия  